Naxçıvanda Tu-134 təyyarəsinin qəzası

Naxçıvanda Tu-134 təyyarəsinin qəzası — 5 dekabr 1995-ci ildə "AZAL"a məxsus Naxçıvan–Bakı reysi ilə hərəkət edən Tu-134B tipli sərnişin təyyarəsinin qəzası. Qəza Azərbaycan aviasiya tarixində baş verən ən ağır təyyarə qəzası hesab olunur.

 Hadisə 
1995-ci il dekabrın 5-də "Azərbaycan Hava Yolları"na məxsus göyərtəsində 76 sərnişin və 6 heyət üzvünün olduğu 56 saylı "Naxçıvan-Bakı" reysini yerinə yetirərkən Tu-134B tipli sərnişin təyyarəsi havaya qalxdıqdan bir qədər sonra, saat 18:00 radələrində qəzaya uğrayıb.

Havaya qalxdıqdan sonra təyyarə 60 metr hündürlükdə və saatda 317 km sürətlə hərəkət edərkən mühərriklərdən birində nasazlıq qeydə alınır. Sol mühərrikin sıradan çıxmasına baxmayaraq, göyərtə mühəndisi səhvən sağ mühərriki söndürür. Pilotlar vəziyyəti idarə etmək üçün 197 metr hündürlükdə qəza enişi qərarı verirlər. Bu zaman təyyarənin sürəti saatda 290 km-ə enir və yaşayış binalarına yaxınlaşır. Pilotlar təhlükənin qarşısını almaq üçün təyyarəni 37 dərəcə bucaqla sağ tərəfdəki açıq əraziyə yönəltməyə çalışırlar.

Lakin onların bu cəhdi qəzadan xilas olmağa kifayət etmir və Naxçıvan şəhəri Xətai məhəlləsindəki (Sovetabad) şumlanmış sahəyə düşən təyyarə yüksəkgərginlikli elektrik xətlərinə toxunaraq alışır. Qəza nəticəsində göyərtədə olan 82 nəfərdən 4-ü heyət üzvü olmaqla, 52 nəfər həlak olur.

 İstinadlar 

Kateqoriya:1995-ci ildə Azərbaycan
Kateqoriya:5 dekabrdakı hadisələr
Kateqoriya:1995-ci ildəki hadisələr
Kateqoriya:Naxçıvan
Kateqoriya:Azərbaycan Hava Yollarının qəza və hadisələri
Kateqoriya:Azərbaycanda aviasiya hadisələri